कहुखन एहि चार पर, कहुखन ओहि चार पर ।
 कखनहु दुआरि पर, कखनहु ईनार पर ।
 कुचरै अछि कौआ,
एना जोर - जोर ।
 आई लगइत अछि अओथिन्ह हमर चितचोर । ।
 सखी !
 कुचरल अछि वायस,
किए अहल भोर ।
 आई लगइत अछि अओथिन्ह हमर चितचोर । ।
 आइ अओथिन्ह जँ पिया, हम रूसि रहबै ।
 घोघ तानि, मूँह फेरि, हऽम बैसि रहबै ।
 मुदा,
रोकबै कोना सखी !
 मोनक हिलोर ।
 आई लगइत अछि अओथिन्ह हमर चितचोर । ।
 कहुखन एहि चार पर, कहुखन ओहि चार पर ।
 कखनहु दुआरि पर, कखनहु ईनार पर ।
 कुचरै अछि कौआ,
एना जोर - जोर ।
 आई लगइत अछि अओथिन्ह हमर चितचोर । ।
 पिया कतबहु मनओथिन्ह, ने हऽम बजबै ।
 हास कतबहु हँसओथिन्ह, ने हऽम हँसबै ।
 हम्मर कहत सखी !
 नयनक ई नोर ।
 आई लगइत अछि अओथिन्ह हमर चितचोर । ।
 घोघ उठबैत सखी, लऽग अओताह पिया ।
 स्नेह हाथेँ पकड़ि, लगा लेताह हिया ।
 नयनक पोछैत,
चूमि लेताह ओ ठोर ।
 आई लगइत अछि अओथिन्ह हमर चितचोर । ।
 हम लाजहि ओतहि, गड़ि जयबै सखी ।
 हम लाजहि तँ मरि - मरि जयबै सखी ।
 कोना पुछबै,
किए भेलाह,
एहेन कठोर ।
 आई लगइत अछि अओथिन्ह हमर चितचोर । ।
 "विदेह" पाक्षिक मैथिली इ - पत्रिका, वर्ष -५, मास -५३ , अंक -१०६, १५ मई २०१२ मे "स्तम्भ ३॰७" मे प्रकाशित । 